Maatietopalvelu

Kyselyvastaus

**Asiakirjan tunnus:** KT1095

**Päivämäärä**: 27.05.2025

**Julkisuus:** Julkinen

**Meksiko / Tiivis katsaus yleiseen poliittiseen- ja turvallisuustilanteeseen, viranomaissuojelun rajoitukset, terveydenhuoltojärjestelmä**

**Mexico / Brief overview of the general political situation and security situation, limitations of state protection, health care system**

Kysymykset

1. Mikä on Meksikon yleinen yhteiskunnallinen ja poliittinen tilanne sekä turvallisuustilanne?  
2. Onko joihinkin tiettyihin ryhmiin kohdistunut oikeudenloukkauksia vuoden 2023 jälkeen?  
3. Onko viranomaissuojelun saatavuudessa rajoituksia?  
4. Millainen julkinen terveydenhoitojärjestelmä Meksikossa on?

Questions

1. What is the general societal, political situation and security situation in Mexico?  
2. Have human rights violations been reported against specific groups after 2023?  
3. Are there limitations regarding the availability of state protection?  
4. What kind of public health care system does Mexico have?

Tämä maatietotuote on laadittu päivittämään Migrin päätöksenteossa laadittua ja käytössä olevaa maakappaletta, ja se on muodoltaan normaalia maatietovastausta tiiviimpi.

# Mikä on Meksikon yleinen yhteiskunnallinen ja poliittinen tilanne sekä turvallisuustilanne?

Perustietoa poliittisesta ja yhteiskunnallisesta tilanteesta

Meksiko on presidentin johtama liittovaltio, jonka väkiluku on noin 130 miljoonaa. Presidentti toimii sekä valtion että hallituksen päämiehenä. Vuonna 2024 presidentiksi valittiin Morena-puolueen ehdokas Claudia Sheinbaum,[[1]](#footnote-1) josta tuli samalla maan ensimmäinen naispresidentti.[[2]](#footnote-2) Kansainvälisten vaalitarkkailijoiden arvioiden mukaan kesäkuussa 2024 järjestetyt yhdistetyt yleis- ja paikallisvaalit olivat pääosin vapaat ja oikeudenmukaiset.[[3]](#footnote-3) Vaaliväkivaltaa kuitenkin raportoitiin toistuvasti.[[4]](#footnote-4) Ihmisoikeusjärjestö Amnesty International toteaa vuosiraportissaan, että Electoral Laboratory (Laboratorio Electoral) -ajatushautomon tietojen mukaan vuonna 2024 järjestettyjen vaalien yhteydessä poliittinen väkivalta nousi ennätyksellisen korkealle tasolle, ja ainakin 41 ehdokasta murhattiin.[[5]](#footnote-5)

Demokratian tilaa eri maissa tarkkailevan amerikkalaisen Freedom House -kansalaisjärjestön mukaan Meksikon monipuoluejärjestelmä mahdollistaa useiden puolueiden toiminnan sekä poliittisen kilpailun demokraattisissa vaaleissa. Demokraattisten instituutioiden toimintaa ja kansalaisten perusoikeuksia rajoittavat kuitenkin merkittävästi erityisesti järjestäytynyt rikollisuus, korruptio, väkivalta ja sen rankaisemattomuus sekä merkittävät puutteet oikeusvaltioperiaatteen kunnioittamisessa.[[6]](#footnote-6)

Bertelsmann Stiftung -säätiön vuoden 2024 BTI (Bertelsmann Transformation Index) -indeksin (tarkastelujakso 1.2.2021–31.1.2023) mukaan suurin haaste tehokkaalle hallinnolle ovat jengiväkivalta ja laajaa vaikutusvaltaa omaavat rikollisjärjestöt, jotka käytännössä kontrolloivat tiettyjä kuntia ja osavaltioita, missä ne vaikuttavat vaaleihin väkivallalla ja painostuksella tai muilla tavoin käyttävät hyödykseen poliittista järjestelmää. Paikallispoliitikot, poliisiviranomaiset ja oikeuslaitos ovat monilla alueilla järjestäytyneen rikollisuuden vaikutuspiirissä. Hallinnollinen kapasiteetti sekä julkisten palvelujen laajuus vaihtelevat suuresti eri osavaltioissa.[[7]](#footnote-7) Rikollisjärjestöjen vaikutusvallan politiikkaan arvioidaan olevan voimakkaimmillaan paikallistasoilla.[[8]](#footnote-8) Kansainvälisen konfliktintutkimusjärjestö International Crisis Groupin mukaan rikollisjärjestöt näkevät poliittiset vaalit mahdollisuutena edistää oman ryhmän asemaa erityisesti eri ryhmien välisten konfliktien koskettamilla alueilla, missä valtion instituutiot ja rikollisuuden torjunta ovat tyypillisesti heikoimmillaan.[[9]](#footnote-9)

Maailmanpankki luokittelee Meksikon ylemmän keskitulotason maaksi,[[10]](#footnote-10) mutta maassa tuloerot ja taloudellinen eriarvoisuus ovat yksi OECD-maiden korkeimmista, ja 7,1 prosenttia väestöstä elää äärimmäisessä köyhyydessä[[11]](#footnote-11). Bertelsmann Stiftungin mukaan myös COVID19-pandemian taloudelliset vaikutukset ovat lisänneet rikollisjengien vaikutusvallalle alttiiden nuorten määrää.[[12]](#footnote-12) Freedom Housen mukaan laki kieltää syrjinnän muun muassa etnisyyden, alkuperän, sukupuolen, uskonnon ja seksuaalisen suuntautumisen perusteella, mutta käytännössä esimerkiksi alkuperäiskansojen[[13]](#footnote-13) jäsenet ovat sosiaalisesti ja taloudellisesti eriarvoisessa asemassa. Arviolta 77 prosenttia alkuperäiskansojen jäsenistä elää köyhyydessä, ja osavaltiot, joissa merkittävä osuus väestöstä kuuluu alkuperäiskansoihin, kärsivät usein puutteellisista palveluista.[[14]](#footnote-14)

Meksikon turvallisuuskriisi, väkivallan luonne ja vaikutukset siviileihin

International Crisis Groupin mukaan Meksikossa on vakava ja kompleksinen turvallisuuskriisi, jota ajavat ensisijaisesti järjestäytynyt rikollisuus ja kartelleihin liittyvä väkivalta.[[15]](#footnote-15) Rikolliskartellit kohdistavat Meksikossa laajamittaista väkivaltaa sekä siviileihin että viranomaisiin, ja väkivallan taso on pysynyt korkeana myös vuoden 2025 alkupuolella.[[16]](#footnote-16) Yhdysvaltojen ulkoministeriön (USDOS) Meksikon vuoden 2023 tapahtumia käsittelevän ihmisoikeusraportin mukaan rikollisjärjestöt syyllistyvät Meksikossa jatkuvasti huume- ja ihmiskauppaan, murhiin, kidutukseen, sieppauksiin, kiristyksiin ja muuhun väkivaltaan ja hyväksikäyttöön, joita ne voivat toteuttaa suurimmilta osin rankaisematta.[[17]](#footnote-17)

Toisaalta kansalaisiin kohdistuu väkivaltaa myös viranomaisten taholta.[[18]](#footnote-18) Meksikon poliisin, armeijan ja muiden viranomaisten on raportoitu syyllistyvän vakaviin ihmisoikeusloukkauksiin, joita ovat muun muassa mielivaltaiset tapot, kidutus, pakotetut katoamiset, mielivaltaiset pidätykset ja vangitsemiset sekä henkeä uhkaavat vankilaolosuhteet.[[19]](#footnote-19) Pidätysten ja rikostutkintojen yhteydessä tapahtuu runsaasti väärinkäytöksiä,[[20]](#footnote-20) ja esimerkiksi YK:n ihmisoikeusneuvoston raportin mukaan viranomaisten toteuttamat mielivaltaiset pidätykset ovat laajalle levinnyt käytäntö. Turvallisuusjoukot kohdistavat usein pidätettyihin vakavaa kaltoinkohtelua ja kidutusta, useimmiten joko tunnustuksen tai tiedon saamiseksi tai pidätetyn nöyryyttämiseksi tai rankaisemiseksi.[[21]](#footnote-21) Kansainvälisten ihmisoikeusjärjestöjen mukaan viranomaisten toteuttamissa väärinkäytöksissä vallitsee laaja rankaisemattomuus.[[22]](#footnote-22)

Myös armeijan ja kansalliskaartin rooli sisäisessä turvallisuudessa on viime vuosina kasvanut,[[23]](#footnote-23) ja useat asiantuntijalähteet ovat arvioineet militarisoitumisen syventäneen keskeisellä tavalla maan ihmisoikeusongelmaa.[[24]](#footnote-24) Armeijaa pidetään usein maan vähiten läpinäkyvänä instituutiona, ja armeijan joukkojen rankaisemattomuus turvallisuusoperaatioiden yhteydessä toteuttamista räikeistä ihmisoikeusrikkomuksista on laajalti raportoitua.[[25]](#footnote-25) Esimerkiksi YK:n ihmisoikeusneuvoston raportin mukaan armeijan joukkoja käytetään nykyisin laajalti järjestyksen ja turvallisuuden ylläpitämiseksi eri puolilla maata, millä on ollut yhteys pidätettyihin kohdistuneiden vakavien väkivallantekojen, kuten kidutusten, katoamisten ja surmien lisääntymiseen.[[26]](#footnote-26)

ACLED[[27]](#footnote-27) (Armed Conflict Location & Event Data Project) -konfliktitietokannan mukaan kokonaisuudessaan siviileihin kohdistetun väkivallan osuus kaikista maasta raportoiduista turvallisuusvälikohtauksista on suuri ja koko maan tasolla Meksikosta raportoidaan kaikista maailman maista Palestiinan jälkeen toiseksi eniten siviileihin kohdistettua väkivaltaa.[[28]](#footnote-28) Vuoden 2023 aikana ACLED listasi Meksikossa 6315 turvallisuusvälikohtausta, jotka koostuivat taisteluista (1334), räjähde- ja ilmaiskuista (43) ja väkivallasta siviilejä vastaan (4938). Vuoden 2024 aikana listattiin 7222 turvallisuusvälikohtausta, jotka koostuivat taisteluista (1396), räjähde- ja ilmaiskuista (84) ja väkivallasta siviilejä vastaan (5742). 1.1.2025–16.5.2025 välisenä aikana listattiin 2951 välikohtausta, jotka koostuivat taisteluista (686), räjähde- ja ilmaiskuista (40) ja väkivallasta siviilejä vastaan (2225). Myös ACLED:n raportoimien turvallisuusvälikohtausten yhteydessä listaamista kuolonuhreista suurin osa on siviilejä.[[29]](#footnote-29) Yksityiskohtaisempia ACLED-tietoja on esitetty tämän vastauksen seuraavissa osioissa.

InSight Crime -kansalaisjärjestön mukaan Meksikossa raportoitiin vuonna 2024 ainakin 25 469 murhaa, mikä oli maan väestöön suhteutettuna 19,3 murhaa per 100 000 asukasta.[[30]](#footnote-30) International Crisis Groupin mukaan Meksikossa raportoidut murhat keskittyvät suurilta osin rikollisorganisaatioiden keskeisille toiminta-alueille, ja esimerkiksi vuonna 2024 noin 75 prosenttia maassa raportoiduista murhista tehtiin seitsemässä prosentissa Meksikon kunnista.[[31]](#footnote-31) Noin kaksi kolmasosaa kaikista Meksikossa raportoiduista murhista arvioidaan olevan järjestäytyneiden rikollisorganisaatioiden tekemiä.[[32]](#footnote-32) Australialaisen IEP (Institute for Economics & Peace) -ajatushautomon mukaan vuoden 2024 aikana kuudessa Meksikon kunnassa henkirikosten määrä ylitti 100 per 100 000 asukasta, ja eniten murhia asukkaita kohti raportoitiin Coliman kunnassa (172 per 100 000). Osavaltiotasolla vähiten henkirikoksia on viimeisen kahdeksan vuoden ajan raportoitu Yucatanissa (2,2 per 100 000 vuonna 2024).[[33]](#footnote-33)

USDOS:n mukaan murhien lisäksi katoamisten määrät ovat Meksikossa jatkuneet erittäin korkealla tasolla etenkin korkean jengiväkivaltatason alueilla. Maassa raportoidaan lukuisia katoamisia, joissa rikollisryhmien lisäksi joissain tapauksissa on esitetty väitteitä viranomaisten osallisuudesta. Katoamisiin liittyvät viranomaistutkinnat, tuomiot ja rangaistukset ovat harvinaisia.[[34]](#footnote-34) Ihmisoikeusjärjestö Human Rights Watchin (HRW) mukaan virallisten tilastojen mukaan kadonneiksi oli merkittynä yli 115 000 henkilöä syyskuuhun 2024 mennessä, joista suurin osa oli merkitty kadonneiksi vuoden 2006 jälkeen.[[35]](#footnote-35) Ihmisoikeusjärjestö Amnesty Internationalin mukaan vuoden 2024 aikana kansallinen etsintäkomissio CNB (Comisión Nacional de Búsqueda) rekisteröi 13588 uutta katoamistapausta.[[36]](#footnote-36) HRW:n mukaan vuoden 2022 lopussa viranomaisten hallussa oli myös noin 53 000 ihmisen jäänteet, jotka odottivat tunnistamista. Mediatietojen mukaan lisäksi vuosien 2006–2023 välillä ainakin 72 000 ihmisen jäänteet oli haudattu kunnallisille hautausmaille tunnistamattomina.[[37]](#footnote-37)

Alueelliset turvallisuustilanteet ja väkivallan intensiteetti

Turvallisuustilanne vaihtelee Meksikossa merkittävästi alueittain eri rikollisryhmien läsnäolon ja toiminnan mukaan.[[38]](#footnote-38) Australialaisen IEP (Institute for Economics & Peace) -ajatushautomon vuoden 2025 MPI (Mexico Peace Index) -raportin mukaan vuoden 2024 aikana rauhattomimpien osavaltioiden joukkoon lukeutuivat Colima, Guanajuato, Morelos, Baja California ja Quintana Roo. Sen sijaan rauhallisimpien osavaltioiden joukossa olivat Yucatan, Tlaxcala, Durango, Chiapas ja Nayarit. IEP mittaa indeksissään eri indikaattoreita: väkivaltarikosten ja henkirikosten määrää, järjestäytyneen rikollisuuden läsnäoloa, ampuma-aserikoksia ja asukkaiden väkivallan pelkoa.[[39]](#footnote-39)

International Crisis Groupin mukaan maassa toimii useita suuria kansainvälistä huumekauppaa organisoivia rikolliskartelleja, kuten Jalisco New Generation Cartel (Cartel Jalisco Nueva Generación, CJNG) ja Sinaloa Cartel (Cártel de Sinaloa), jotka käyvät taisteluja merkittävistä salakuljetusreiteistä ja rakentavat alahaaroineen erilaisia liittoumia muiden alueellisten rikollisorganisaatioiden kanssa. Paikallistasoilla myös monet pienemmät rikollisryhmät, kuten Carteles Unidos, La Nueva Familia Michoacana, Noreste Cartel (Cártel del Noreste) ja Gulf Cartel (Cártel del Golfo), ovat lisänneet laillisiin ja laittomiin yrityksiin kohdistuvaa kiristystoimintaa, ottaneet paikallishallintoja vaikutuspiiriinsä sekä vahvistaneet vaikutusvaltaansa paikallisyhteisöissä. Lisäksi lukuisten paikallistason rikollisjengien kerrotaan pyrkivän liittoutumaan isompien ryhmien kanssa päästäkseen osaksi laittomia markkinoita.[[40]](#footnote-40) Kanadan maahanmuuttoviranomaisten (IRB) keräämien tietojen mukaan Meksikon rikolliskartelleille on ominaista jatkuva muutos, joka näkyy laajentumisina, jakautumisina, uusien liittoumien muodostamisena sekä kiistoina eri alueiden hallinnasta.[[41]](#footnote-41)

International Crisis Groupin mukaan viime vuosina eri rikollisorganisaatioiden lisääntynyt aktiivisuus on näkynyt väkivaltaisuuksien kasvuna muun muassa maan pohjoisilla raja-alueilla (Baja California, Chihuahua), Tyynenmeren rannikon puoleisissa osavaltioissa (Michoacán, Colima, Jalisco) sekä Guanajuaton ja Meksikon osavaltioissa.[[42]](#footnote-42) Bertelsmann Stiftungin mukaan Guerrero, Sinaloa, Tamaulipas, Michoacán, Veracruz, Quintana Roo, Chihuahua ja Jalisco lukeutuvat kaikki osavaltioihin, joissa huumekartellien vaikutusvalta on voimakasta tai joissa kartellit tosiasiallisesti kontrolloivat suurinta osaa osavaltion alueista. Kartelleilla on merkittävää toimintaa myös Mexico Cityssa.[[43]](#footnote-43) ACLED toteaa joulukuun 2024 artikkelissaan, että vaikka jengiväkivalta on edelleen keskittynyt tietyille perinteisille ”hotspot” -alueille (esim. Guanajuato, Nuevo León, Michoacán), vuoden 2024 aikana raportoitujen väkivaltaisten välikohtausten määrä oli lisääntynyt ainakin 14:ssa osavaltiossa. Rikollisryhmien on raportoitu käyttäneen iskuissaan enenevissä määrin myös räjähteitä, drooneja ja kauko-ohjattuja aseita.[[44]](#footnote-44)

Kartellien sisäiset hajaannukset, erityisesti Sinaloa-kartellissa, ovat lisänneet välikohtausten määrää merkittävästi ja laajentaneet kiisteltyjä alueita maassa. Erityisesti Sinaloa Cartelin johtajan ”El Mayon” korkean profiilin pidätys Yhdysvalloissa heinäkuussa 2024 laukaisi laajamittaisia valtataisteluja ryhmän eri jaostojen välillä.[[45]](#footnote-45) ACLED:n toukokuun 2025 artikkelin mukaan tapahtuma laukaisi täysimittaisen sodan kartellin sisäisten jaostojen välillä, mikä johti väkivaltaisuuksien merkittävään lisääntymiseen erityisesti Sinaloassa, mutta myös monilla muilla maan alueilla, missä muut rikollisryhmittymät ovat pyrkineet hyötymään tilanteesta ja laajentamaan toimintaansa. Myös koko maan tasolla vuoden 2024 aikana raportoitujen rikollisryhmien toteuttamien väkivaltaisten välikohtausten määrä oli korkeimpia kuuteen vuoteen, ja korkeat välikohtausten määrät ovat jatkuneet eri puolilla maata myös vuonna 2025. Sinaloan kartellin eri jaostojen läsnäolo on voimakkainta Sinaloan lisäksi erityisesti maan pohjoisosien Baja Californian, Sonoran ja Chihuahuan osavaltioissa, sisämaassa Durangon ja Zacatecasin osavaltioissa, mutta ne ylläpitävät merkittäviä toimintoja myös muualla maassa.[[46]](#footnote-46)

ACLED:n mukaan erityisesti Sinaloa-kartellin sisäisen konfliktin seurauksena siviileihin kohdistuva väkivalta on ollut kartellin keskeisillä toiminta-alueilla erittäin korkealla tasolla syyskuun 2024 jälkeen. Esimerkiksi Sinaloan osavaltiossa kartellin eri haarat ovat kohdistaneet siviileihin laajamittaista väkivaltaa ja sieppauksia kilpailevien haarojen ja ryhmien epäillyn tukemisen perusteella. Lisäksi siviilien sieppauksia on toteutettu rahan kiristämiseksi perheenjäseniltä.[[47]](#footnote-47) International Crisis Group raportoi toukokuussa 2025, että Sinaloa-kartellin sisäisten kiistojen kiihtyessä syyskuun 2024 jälkeen katoamisia oli raportoitu ainakin 1335.[[48]](#footnote-48)

ACLED:n mukaan Meksikon turvallisuusjoukot ovat vastanneet kiihtyneeseen väkivaltaan laajoilla turvallisuusoperaatioilla vuoden 2025 alussa erityisesti maan pohjoisissa rajaosavaltioissa, kuten Nuevo Leónissa ja Tamaulipasissa, sekä perinteisissä jengiväkivallan polttopisteissä kuten Michoacánissa. Keskeisenä ajajana turvallisuusoperaatioille on ollut myös Yhdysvaltain presidentti Donald Trumpin astuminen virkaan sekä Trumpin hallinnon Meksikoa vastaan kohdistama paine huumekaupan ja siirtolaisuuden rajoittamiseksi tullimaksujen korottamisen uhalla. Helmikuussa 2025 Meksikon liittovaltio lähetti 10 000 sotilasta ja kansalliskaartin jäsentä maan pohjoisrajalle ja käynnisti operaation, jonka seurauksena oli huhtikuun 2025 alkuun mennessä virallisten tietojen mukaan tehty tuhansia pidätyksiä ja takavarikoitu yli 1900 asetta sekä 25 tonnia huumausaineita. Meksikon hallituksen toimien tosiasiallista tehokkuutta hillitä järjestäytynyttä rikollisuutta on kuitenkin kyseenalaistettu, ja niiden on arvioitu voivan myös syventää väkivallan kierrettä.[[49]](#footnote-49) Trumpin virkakaudella myös Yhdysvallat on laajentanut merkittävästi armeijan läsnäoloa rajan tuntumassa.[[50]](#footnote-50)

Freedom Housen mukaan Meksikon kansalaisilla ei ole lainsäädännöllisiä esteitä muuttaa asuinpaikkaansa maan sisällä. Käytännössä rikollisjärjestöjen toiminnalla on kuitenkin vaikutusta myös liikkumisvapauteen maassa. Tietyillä alueilla rikollisjärjestöt valvovat ja rajoittamat liikkumista sekä asettavat tiesulkuja, ja korkean aseellisen väkivallan alueilla teillä matkustaminen voi olla turvatonta.[[51]](#footnote-51)

Matkailu on Meksikolle tärkeä taloudenala,[[52]](#footnote-52) ja hallitus on ottanut toimia aseellisen väkivallan hillitsemiseksi keskeisillä turistialueilla muun muassa lisäämällä turvallisuusviranomaisten läsnäoloa tietyillä alueilla.[[53]](#footnote-53)

USDOS:n kansalaisjärjestöiltä saamien tietojen mukaan Meksikossa oli konfliktin ja väkivallan seurauksena 386 000 sisäisesti siirtymään joutunutta (IDP) vuonna 2022, joista 90 prosenttia oli Chiapasin, Michoacánin ja Zacatecasin osavaltioissa. Myös maakiistat, sosiaalinen ja etninen väkivalta ja paikalliset poliittiset kiistat aiheuttivat siviiliväestön siirtymisiä. Paikallisväestön pakkosiirroissa alkuperäiskansojen jäsenet olivat yliedustettuina. Chiapasissa alkuperäiskansojen jäsenet muodostivat merkittävän osan siirtymään joutuneista.[[54]](#footnote-54) YK:n pakolaisjärjestö (UNHCR) toteaa joulukuun 2024 raportissaan että Meksikon tilastoviranomaisten arvion mukaan ainakin 320 000 kotitaloutta oli vaihtanut asuinpaikkaa vuoden 2023 aikana hakeakseen turvaa rikollisuudelta.[[55]](#footnote-55)

Raportoidut turvallisuusvälikohtaukset alueittain

|  |  |  |  |
| --- | --- | --- | --- |
| **Osavaltio** | **2023** | **2024** | **1.1.–16.5.2025** |
| Aguascalientes | 8 | 14 | 12 |
| Baja California | 304 | 424 | 169 |
| Baja California Sur | 18 | 18 | 21 |
| Campeche | 65 | 48 | 19 |
| Chiapas | 136 | 257 | 27 |
| Chihuahua | 177 | 208 | 74 |
| Ciudad de Mexico | 118 | 177 | 99 |
| Coahuila de Zaragoza | 27 | 16 | 4 |
| Colima | 204 | 203 | 49 |
| Durango | 24 | 19 | 4 |
| Guanajuato | 599 | 730 | 269 |
| Guerrero | 386 | 470 | 165 |
| Hidalgo | 88 | 104 | 37 |
| Jalisco | 377 | 407 | 149 |
| Mexico | 167 | 216 | 109 |
| Michoagan de Ocampo | 535 | 520 | 283 |
| Morelos | 330 | 341 | 79 |
| Nayarit | 9 | 7 | 2 |
| Nuevo Leon | 628 | 709 | 246 |
| Oaxaca | 150 | 113 | 40 |
| Puebla | 324 | 303 | 126 |
| Queretaro | 7 | 14 | 5 |
| Quintana Roo | 112 | 68 | 23 |
| San Luis Potosi | 87 | 80 | 22 |
| Sinaloa | 252 | 659 | 489 |
| Sonora | 222 | 205 | 93 |
| Tabasco | 99 | 318 | 92 |
| Tamaulipas | 215 | 126 | 39 |
| Tlaxcala | 13 | 12 | 5 |
| Veracruz de Ignacio de la Llave | 312 | 281 | 137 |
| Yucatan | 9 | 4 | 5 |
| Zacatecas | 313 | 151 | 58 |
| **Yht.** | 6315 | 7222 | 2951 |

Lähde: ACLED 16.5.2025. Tapahtumalajeiksi on valittu "battles", "explosions" ja "violence against civilians".

# Onko joihinkin tiettyihin ryhmiin kohdistunut oikeudenloukkauksia vuoden 2023 jälkeen?

HRW:n mukaan Meksiko on yksi vaarallisimmista maista toimittajille ja ihmisoikeusaktivisteille.[[56]](#footnote-56) Lain mukaan media voi toimia vapaasti, ja viranomaiset useimmiten kunnioittavat tätä oikeutta, mutta käytännössä rikollisjärjestöjen uhkausten ja väkivallan sekä viranomaisten painostuksen vuoksi toimittajat harjoittavat usein itsesensuuria.[[57]](#footnote-57) Arkaluontoisia aiheita, kuten korruptiota tai huumekauppaa käsitteleviin toimittajiin kohdistuu Meksikossa jatkuvasti väkivaltaa ja surmia.[[58]](#footnote-58) Article 19 -ihmisoikeusjärjestön tietojen mukaan ainakin 46 toimittajaa oli tapettu Meksikossa 1.12.2018–31.3.2024 välisenä aikana.[[59]](#footnote-59)

Freedom Housen mukaan perustuslaki takaa oikeuden kokoontumisvapauteen, ja hallitus pääosin kunnioittaa tätä oikeutta. Erilaiset mielenosoitukset ovat Meksikossa yleisiä. Viranomaisten on kuitenkin raportoitu käyttävän usein liiallista voimaa mielenosoittajia vastaan. Osassa osavaltioista julkisia mielenosoituksia on rajoitettu.[[60]](#footnote-60) Joidenkin raporttien mukaan ympäristöaktivisteihin kohdistuneet uhkaukset, sieppaukset ja surmat ovat lisääntyneet.[[61]](#footnote-61) Amnestyn mukaan viranomaiset ovat jatkaneet maakiistoissa oikeusjärjestelmän käyttöä ympäristöaktivistien sekä mielenosoituksiin osallistuneiden opiskelijoiden syyttämiseksi rikoksista.[[62]](#footnote-62)

Bertelsmann Stiftungin mukaan kansalaisten perusoikeuksien laiminlyönti on jatkunut poliisin, armeijan ja oikeuslaitoksen toimesta, mikä usein korostuu haavoittuvien ryhmien, kuten alkuperäiskansojen, vähävaraisten ja seksuaalivähemmistöjen arjessa.[[63]](#footnote-63) YK:n ihmisoikeusneuvoston tietojen mukaan viranomaiset ovat kohdistaneet oikeuksiaan puolustaviin alkuperäiskansojen jäseniin syrjintää, rasismia ja väkivaltaa esimerkiksi aluekehityshankkeiden yhteydessä.[[64]](#footnote-64) Alkuperäiskansojen naisten on raportoitu olevan yksi haavoittuvimmista ryhmistä Meksikon yhteiskunnassa ja erityisen alttiita yhteiskunnalliselle syrjinnälle, rasismille ja väkivallalle.[[65]](#footnote-65)

Amnestyn mukaan naisten kohtaama seksuaalinen ja sukupuoleen kohdistuva väkivalta sekä naissurmat (femicide) ovat jatkuneet laajamittaisina ongelmina Meksikossa, eikä niiden tutkinta ole tehokasta.[[66]](#footnote-66) USDOS:n mukaan kansalaisjärjestöt ja media ovat raportoineet lasten seksuaalisesta hyväksikäytöstä sekä seksiturismista erityisesti maan pohjoisilla raja-alueilla. Viranomaisten arvion mukaan 21000 lasta siepataan vuosittain seksuaalisen hyväksikäytön uhreiksi.[[67]](#footnote-67)

USDOS:n tietojen mukaan seksuaali- ja sukupuolivähemmistöihin kohdistuvia rikoksia ei aina tutkita etenkään Mexico Cityn ulkopuolella. Kansalaisjärjestöt ovat syyttäneet poliisia toistuvasti LGBTIQ+-henkilöjen kaltoinkohtelusta pidätysten yhteydessä.[[68]](#footnote-68)

Myös siirtolaisten kohtelussa ja ihmisoikeuksien toteutumisessa on raportoitu merkittäviä ongelmia Meksikossa,[[69]](#footnote-69) ja ihmisoikeusjärjestöt ovat raportoineet toistuvasti siirtolaisiin kohdistuvista vakavista oikeudenloukkauksista rikollisjengien ja poliisin toimesta.[[70]](#footnote-70)

# Onko viranomaissuojelun saatavuudessa rajoituksia?

Useissa lähteissä esitettyjen tietojen perusteella muun muassa rikosoikeudellisen vastuun välttäminen ja laajalle levinnyt korruptio lukeutuvat viranomaiskoneiston ja oikeusjärjestelmän vakaviin puutteisiin Meksikossa.[[71]](#footnote-71) Bertelsmann Stiftungin esittämien tietojen mukaan maassa tehdyistä rikoksista jopa 97 prosentissa tekijöitä ei rangaista.[[72]](#footnote-72) USDOS:n mukaan esimerkiksi rikollisryhmien toteuttamista rikoksista suurin osa jää kokonaan tutkimatta.[[73]](#footnote-73)

Freedom Housen mukaan korruptio, aliresursointi ja heikko koordinaatio leimaavat etenkin alempien lainvalvontaviranomaisten ja tuomioistuinten toimintaa. Käytännössä Meksikossa suurin osa rikoksista jätetään raportoimatta poliisille, koska poliisien uskotaan olevan joko kykenemättömiä ratkaisemaan rikoksia tai tekevän yhteistyötä rikollisryhmien kanssa. Turvallisuusjoukkojen militarisoituminen on pahentanut ongelmaa, koska armeijan joukot eivät tyypillisesti noudata virallisia oikeus- ja tutkintamenettelyjä.[[74]](#footnote-74)

USDOS toteaa raportissaan, että Meksikon perustuslain mukaan oikeuslaitos on riippumaton, mutta käytännössä siihen vaikuttavat etenkin alemmilla tasoilla sekä julkisen vallan käyttäjät että yksityiset tahot ja rikollisjärjestöt. Lisäksi oikeuden määräysten toteuttamatta jättäminen viranomaisten toimesta ja muut toimintaan liittyvät epäjohdonmukaisuudet syventävät oikeusvaltioperiaatteen puutteita Meksikossa.[[75]](#footnote-75) Liittovaltion korkeimman oikeuden toiminnan arvioidaan olevan Meksikossa verrattain riippumatonta.[[76]](#footnote-76)

World Justice Project (WJP) -hankkeen vertailun mukaan Meksikon oikeusvaltion toteutumista koskeva vertailuarvo on 0,41, minkä perusteella Meksiko sijoittuu 142 valtion välisessä vertailussa heikolle sijalle 118 sijan 1 kuvatessa parhaiten toteutuvaa oikeusvaltiota.[[77]](#footnote-77)

# Millainen julkinen terveydenhoitojärjestelmä Meksikossa on?

Euroopan unionin turvapaikkaviraston (EUAA) tekemän MedCOI[[78]](#footnote-78)-selvityksen (15.11.2022) mukaan Meksikossa on yleinen terveydenhuoltojärjestelmä, jossa työssäkäyvät kuuluvat pakollisen julkisen terveydenhuollon palveluja kattavan sosiaaliturvaohjelman piiriin (julkisen ja yksityisen sektorin työntekijöille on erilliset ohjelmansa). Niille, jotka eivät ole mukana työperusteisissa ohjelmissa, on oma terveyspalveluja tarjoava sosiaaliturvaohjelmansa. Eri sosiaaliturvaohjelmat hallinnoivat omia sairaaloitaan ja klinikoitaan. Julkisen sektorin perusterveydenhoito on periaatteessa maksutonta julkisen sosiaaliturvaohjelman piiriin kuuluville, ja jatkohoidon kattavuus ja mahdolliset omavastuumaksut riippuvat ohjelmasta ja hoidon tyypistä. Lähtökohtaisesti työperusteiset sosiaaliturvaohjelmat kattavat laajempia hoitoja.[[79]](#footnote-79) Vuonna 2024 päivätyn akateemisen artikkelin mukaan vuonna 2023 toteutetussa laajassa julkisen terveydenhuollon uudistuksessa lakkautettiin INSABI (Instituto de Salud para el Bienestar) -sosiaaliturvaohjelma, joka oli perustettu vuonna 2020 tarjoamaan maksuttomia terveydenhuollon palveluja niille kansalaisille, jotka eivät kuulu työperusteisiin sosiaaliturvaohjelmiin. INSABI-ohjelma keräsi kritiikkiä muun muassa hajanaisuudesta ja tehottomuudesta. INSABIn toiminnot, ml. julkisten sairaaloiden hallinnointi, siirrettiin uuden, keskitetymmin liittovaltiotasolla toimivan IMSS-Bienestar -ohjelman alaisuuteen.[[80]](#footnote-80)

Käytännön tasolla raportit laajamittaisista ongelmista hoitoon pääsyssä ovat jatkuneet Meksikossa, ja eriarvoisuus terveyspalvelujen saavutettavuudessa on edelleen keskeinen haaste.[[81]](#footnote-81) Meksikon julkinen terveydenhuoltojärjestelmä on merkittävissä määrin alirahoitettu, myös suhteessa muihin Latinalaisen Amerikan alueen maihin, ja käytännössä asukkaat joutuvat maksamaan terveydenhoitokuluja usein itse.[[82]](#footnote-82) Potilaiden itse maksettavaksi jäävien kulujen (out-of-pocket) osuus terveydenhuollon kokonaiskuluista on Meksikossa noin 40 prosenttia, mikä on huomattavasti enemmän kuin OECD-maissa keskimäärin (noin 20 prosenttia).[[83]](#footnote-83)

Vuonna 2024 päivätyn akateemisen artikkelin mukaan huolimatta useiden vuosikymmenten aikana jatkuneesta julkisen terveysjärjestelmän kehittämisestä, yleinen kattavuus, palvelujen laatu ja tyytyväisyys terveydenhuoltoon vaihtelevat edelleen merkittävästi eri puolilla maata.[[84]](#footnote-84) MedCOI-selvityksen mukaan julkisissa sairaaloissa pitkät odotusajat ovat keskeinen ongelma, mistä syystä monet hakeutuvat tutkimuksiin yksityisiin sairaaloihin omalla kustannuksellaan. Lääkkeet ovat ilmaisia julkisista sairaaloista tai apteekeista haettaessa, mutta osaa lääkkeistä ei ole käytännössä saatavilla julkisella sektorilla, vaan potilaat joutuvat ostamaan niitä itse yksityisistä apteekeista.[[85]](#footnote-85)

## Lähteet

ACLED (Armed Conflict Location & Event Data Project)

16.5.2025. *Data Export Tool (turvallisuusvälikohtaukset Meksikossa aikavälillä 1.1.2023–16.5.2025).* <https://acleddata.com/data-export-tool/> (käyty 30.5.2025).

7.5.2025. *How the Sinaloa Cartel rift is redrawing Mexico’s criminal map*. <https://acleddata.com/2025/05/07/how-the-sinaloa-cartel-rift-is-redrawing-mexicos-criminal-map/> (käyty 30.5.2025).

6.12.2024. *Mexico: 2024 Conflict Index Infographic*. <https://acleddata.com/2024/12/06/mexico-2024-conflict-index-infographic/> (käyty 30.5.2025).

12.12.2024. *Mexico’s new administration braces for shifting battle lines in the country’s gang wars*. <https://acleddata.com/conflict-watchlist-2025/mexico/> (käyty 30.5.2025).

Allianz Care [päiväämätön]. *Healthcare in Mexico*. <https://www.allianzcare.com/en/support/health-and-wellness/national-healthcare-systems/healthcare-in-mexico.html> (käyty 30.5.2025).

Amnesty International 2025. *Amnesty International report 2024/25: Mexico 2024*. <https://www.amnesty.org/en/location/americas/north-america/mexico/report-mexico/> (käyty 30.5.2025).

Article19 [päiväämätön]. *Derechos pendientes: informe sexenal sobre libertad de expresión e información en México*. <https://articulo19.org/derechospendientes/> (käyty 30.5.2025).

Bertelsmann Stiftung 2024. *BTI 2024 Country Report: Mexico*. <https://bti-project.org/fileadmin/api/content/en/downloads/reports/country_report_2024_MEX.pdf> (käyty 30.5.2025).

CIA (Central Intelligence Agency) 14.5.2025. *The World Factbook: Mexico*. <https://www.cia.gov/the-world-factbook/countries/mexico/> (käyty 30.5.2025).

The Dialogue 10.8.2023. *Has Mexico’s Military Taken on Too Much Power?.* <https://thedialogue.org/analysis/has-mexicos-military-taken-on-too-much-power> (käyty 30.5.2025).

DRC (Danish Refugee Council) & IRC (International Rescue Committee) 13.12.2023. *Technical Group of the Protection Working Group (PWG) in Mexico: Protection Needs Overview (December 2023).* <https://reliefweb.int/report/mexico/technical-group-protection-working-group-pwg-mexico-protection-needs-overview-december-2023> (käyty 30.5.2025).

EUAA (European Union Agency for Asylum) MedCOI (Medical Country of Origin Information) 15.11.2022. *Question & Answer ACC 7684*.

Freedom House 2025. *Freedom in the World 2025: Mexico*. <https://freedomhouse.org/country/mexico/freedom-world/2025> (käyty 30.5.2025)

Government of Canada 23.5.2025. *Mexico travel advice*. <https://travel.gc.ca/destinations/mexico#risk> (käyty 30.5.2025).

HRW 2025. *World Report 2025: Mexico, Events of 2024*. <https://www.hrw.org/world-report/2025/country-chapters/mexico> (käyty 30.5.2025).

IEP 14.5.2025. *Mexico Peace Index 2025: Identifying and measuring the factors that drive peace*. Saatavilla: <https://reliefweb.int/report/mexico/mexico-peace-index-2025-identifying-and-measuring-factors-drive-peace> (käyty 30.5.2025).

International Crisis Group

5/2025. *CrisisWatch: Mexico, April 2025*. <https://www.crisisgroup.org/crisiswatch/april-trends-and-may-alerts-2025#mexico> (käyty 30.5.2025).

29.4.2025. *Mexico Struggles for Security under White House Duress*. <https://www.crisisgroup.org/latin-america-caribbean/central-america/mexico-united-states/mexico-struggles-security-under-white-house-duress> (käyty 30.5.2025).

2.6.2021. *Electoral Violence and Illicit Influence in Mexico’s Hot Land*. <https://www.ecoi.net/en/file/local/2053094/089-mexico-hot-land.pdf> (käyty 30.5.2025).

InSight Crime 26.2.2025. *InSight Crime’s 2024 Homicide Round-Up*. <https://insightcrime.org/news/insight-crime-2024-homicide-round-up/#h-mexico-19-6> (käyty 30.5.2025).

IRB (Immigration and Refugee Board of Canada)

16.9.2024. *Mexico: Crime situation, including organized crime; major criminal groups and cartels active in the country, their areas of control and influence, and alliances between them; ability and motivation of criminal groups to track and target individuals who relocate to Mérida, Mexico City, Campeche, and Monterrey; state protection available to victims, witnesses, and their family members (2022–August 2024).* <https://irb-cisr.gc.ca/en/country-information/rir/Pages/index.aspx?doc=458976&pls=1> (käyty 30.5.2025).

1.9.2023. *Mexico: Profiles of individuals targeted and tracked by criminal organizations and cartels; tracking methods and motivations of criminal groups and cartels to track individuals (2021–August 2023).* <https://irb-cisr.gc.ca/en/country-information/rir/Pages/index.aspx?doc=458870&pls=1> (käyty 30.5.2025).

Mexico Business News 11.4.2024. *Mexico's Healthcare System Faces Funding Crisis*. <https://mexicobusiness.news/health/news/mexicos-healthcare-system-faces-funding-crisis> (käyty 30.5.2025).

OAS (Organization of American States) 4.6.2024. *Preliminary Report of the OAS Electoral Observation Mission in Mexico*. <https://www.oas.org/en/media_center/press_release.asp?sCodigo=S-009%2F24> (käyty 30.5.2025).

OECD 2023. *Health at a Glance 2023: OECD Indicators*. <https://doi.org/10.1787/7a7afb35-en> (käyty 30.5.2025).

Ruiz, Maria 2024. “Reorganization of the Mexican Health System: The Extinction of INSABI and the Consolidation of IMSS-Bienestar”. *Global Journal of Human-Social Science*, vol 24, no 5, s. 25–34. Saatavilla: <https://socialscienceresearch.org/index.php/GJHSS/article/view/104157> (käyty 30.5.2025).

UM (Ulkoministeriö) 30.11.2023. *Meksikon kauppa- ja talouskatsaus 2/2023*. <https://finlandabroad.fi/web/mex/ajankohtaista/-/asset_publisher/TV8iYvdcF3tq/content/meksikon-kauppa-ja-talouskatsaus-22023/384951> (käyty 30.5.2025).

UNHCR (United Nations High Commisioner for Refugees) 12/2024. *IDPs in Colombia, El Salvador, Haiti, Honduras and Mexico*. <https://reporting.unhcr.org/colombia-el-salvador-haiti-honduras-and-mexico-factsheet-internally-displaced-people> (käyty 30.5.2025).

UN HRC (United Nations Human Rights Council)

16.7.2024. *Visit to Mexico: Report of the Working Group on Arbitrary Detention\*,\*\*.* <https://docs.un.org/A/HRC/57/44/Add.1> (käyty 30.5.2025).

20.11.2023. *Mexico: Compilation of information prepared by the Office of the United Nations High Commissioner for Human Rights*. <https://docs.un.org/en/A/HRC/WG.6/45/MEX/2> (käyty 30.5.2025).

UN (United Nations) News 2.10.2023. *Arbitrary detention still widespread in Mexico, rights expert warns*. <https://news.un.org/en/story/2023/10/1141762> (käyty 30.5.2025).

USDOS (United States Department of State)

2024. *Mexico 2023 Human Rights Report*. <https://www.state.gov/wp-content/uploads/2024/02/528267_MEXICO-2023-HUMAN-RIGHTS-REPORT.pdf> (käyty 30.5.2025).

6.9.2024. *Mexico Travel Advisory*. <https://travel.state.gov/content/travel/en/traveladvisories/traveladvisories/mexico-travel-advisory.html> (käyty 30.5.2025).

World Bank Group [päiväämätön]. *Data for Mexico, Upper middle income*. <https://data.worldbank.org/?locations=MX-XT> (käyty 30.5.2025).

WJP (World Justice Project) 2024. *WJP Rule of Law Index: Mexico*. <https://worldjusticeproject.org/rule-of-law-index/country/2024/Mexico> (käyty 30.5.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. CIA 14.5.2025. [↑](#footnote-ref-1)
2. Amnesty International 2025. [↑](#footnote-ref-2)
3. USDOS 2024, s. 29; OAS 4.6.2024. [↑](#footnote-ref-3)
4. OAS 4.6.2024; Freedom House 2025. [↑](#footnote-ref-4)
5. Amnesty International 2025. [↑](#footnote-ref-5)
6. Freedom House 2025. [↑](#footnote-ref-6)
7. Bertelsmann Stiftung 2024, s. 8, 9, 14, 29. [↑](#footnote-ref-7)
8. Freedom House 2025; International Crisis Group, s. 6 [↑](#footnote-ref-8)
9. International Crisis Group, s. 6. [↑](#footnote-ref-9)
10. World Bank Group [päiväämätön]. [↑](#footnote-ref-10)
11. UM 30.11.2023. [↑](#footnote-ref-11)
12. Bertelsmann Stiftung 2024, s. 6. [↑](#footnote-ref-12)
13. Meksikon väestöstä suurin osa (62 prosenttia) on alkuperäiskansojen ja espanjalaisten jälkeläisiä mestitsejä. Alkuperäiskansoihin kuuluu noin 21 prosenttia väestöstä ja muihin (pääasiassa eurooppalaislähtöisiin) väestöryhmiin 10 prosenttia väestöstä. (CIA 14.5.2025). [↑](#footnote-ref-13)
14. Freedom House 2025. [↑](#footnote-ref-14)
15. International Crisis Group 29.4.2025. [↑](#footnote-ref-15)
16. International Crisis Group 29.4.2025; ACLED 16.5.2025. [↑](#footnote-ref-16)
17. USDOS 2024, s. 2. [↑](#footnote-ref-17)
18. ACLED 16.5.2025; USDOS 2024, s. 1, 2; Freedom House 2025. [↑](#footnote-ref-18)
19. USDOS 2024, s. 1. [↑](#footnote-ref-19)
20. Freedom House 2025; UN HRC 16.7.2024, s. 1. [↑](#footnote-ref-20)
21. UN HRC 16.7.2024, s. 1, 7. [↑](#footnote-ref-21)
22. Freedom House 2025; HRW 2025; Amnesty International 2025. [↑](#footnote-ref-22)
23. Freedom House 2025; The Dialogue 10.8.2023. [↑](#footnote-ref-23)
24. The Dialogue 10.8.2023; UN HRC 16.7.2024, s. 1, 7. [↑](#footnote-ref-24)
25. Freedom House 2025; HRW 2025; The Dialogue 10.8.2023. [↑](#footnote-ref-25)
26. UN HRC 16.7.2024, s. 7. [↑](#footnote-ref-26)
27. Konfliktitietokanta ACLED tuottaa tietoa turvallisuusvälikohtauksista eli väkivaltaisista tapahtumista useista maista. ACLED:n tietokannassa eritellään välikohtaukset mm. niiden tyypin, ajankohdan, osapuolten, sijainnin ja surmansa saaneiden määrän mukaan. Tietokanta perustuu avoimiin lähteisiin ja aineistoa kerätään pääasiassa paikallisista, kansallisista ja kansainvälisistä uutisista. [↑](#footnote-ref-27)
28. ACLED 6.12.2024. [↑](#footnote-ref-28)
29. ACLED 16.5.2025. [↑](#footnote-ref-29)
30. InSight Crime 26.2.2025. [↑](#footnote-ref-30)
31. International Crisis Group 29.4.2025. [↑](#footnote-ref-31)
32. HRW 2025. [↑](#footnote-ref-32)
33. IEP 14.5.2025, s. 2, 20, 23. [↑](#footnote-ref-33)
34. USDOS 2024, s. 4. [↑](#footnote-ref-34)
35. HRW 2025. [↑](#footnote-ref-35)
36. Amnesty International 2025. [↑](#footnote-ref-36)
37. HRW 2025. [↑](#footnote-ref-37)
38. esim. ACLED 16.5.2025; ACLED 7.5.2025; DRC & IRC 13.12.2023, s. 15; International Crisis Group 29.4.2025. [↑](#footnote-ref-38)
39. IEP 14.5.2025, s. 4, 10. [↑](#footnote-ref-39)
40. International Crisis Group 29.4.2025. Lisätietoa eri rikollisryhmistä löytyy englannin kielellä esimerkiksi InSight Crime -sivustolta (ks. <https://insightcrime.org/criminal-profiles/#criminal-actors>). [↑](#footnote-ref-40)
41. IRB 16.9.2024. [↑](#footnote-ref-41)
42. International Crisis Group 29.4.2025. [↑](#footnote-ref-42)
43. Bertelsmann Stiftung 2024, s. 6. [↑](#footnote-ref-43)
44. ACLED 12.12.2024. [↑](#footnote-ref-44)
45. ACLED 12.12.2024 & 7.5.2025. [↑](#footnote-ref-45)
46. ACLED 7.5.2025. [↑](#footnote-ref-46)
47. ACLED 7.5.2025. [↑](#footnote-ref-47)
48. International Crisis Group 5/2025. [↑](#footnote-ref-48)
49. ACLED 7.5.2025. [↑](#footnote-ref-49)
50. International Crisis Group 5/2025. [↑](#footnote-ref-50)
51. Freedom House 2025. [↑](#footnote-ref-51)
52. CIA 14.5.2025. [↑](#footnote-ref-52)
53. esim. USDOS 6.9.2024; Government of Canada 23.5.2025. [↑](#footnote-ref-53)
54. USDOS 2024, s. 28. [↑](#footnote-ref-54)
55. UNHCR 12/2024, s. 3. [↑](#footnote-ref-55)
56. HRW 2025. [↑](#footnote-ref-56)
57. Freedom House 2025; USDOS 2024, s. 17, 20. [↑](#footnote-ref-57)
58. HRW 2025; Freedom House 2025; IRB 1.9.2023. [↑](#footnote-ref-58)
59. HRW 2025; Article19 [päiväämätön]. [↑](#footnote-ref-59)
60. Freedom House 2025. [↑](#footnote-ref-60)
61. USDOS 2024, s. 3. [↑](#footnote-ref-61)
62. Amnesty International 2025. [↑](#footnote-ref-62)
63. Bertelsmann Stiftung 2024, s. 13. [↑](#footnote-ref-63)
64. UN HRC 16.7.2024, s. 8, 12. [↑](#footnote-ref-64)
65. USDOS 2024, s. 38–39. [↑](#footnote-ref-65)
66. Amnesty International 2025. [↑](#footnote-ref-66)
67. USDOS 2024, s. 42. [↑](#footnote-ref-67)
68. USDOS 2024, s. 44. [↑](#footnote-ref-68)
69. UN HRC 20.11.2023, s. 9–10; HRW 2025; Bertelsmann Stiftung 2024, s. 13. [↑](#footnote-ref-69)
70. Bertelsmann Stiftung 2024, s. 13; HRW 2025. [↑](#footnote-ref-70)
71. Bertelsmann Stiftung 2024, s. 6; USDOS 2024, s. 2; Freedom House 2025; HRW 2025. [↑](#footnote-ref-71)
72. Bertelsmann Stiftung 2024, s. 6. [↑](#footnote-ref-72)
73. USDOS 2024, s. 2. [↑](#footnote-ref-73)
74. Freedom House 2025. [↑](#footnote-ref-74)
75. USDOS 2024, s. 14. [↑](#footnote-ref-75)
76. Bertelsmann Stiftung 2024, s.11; Freedom House 2025. [↑](#footnote-ref-76)
77. WJP 2024. [↑](#footnote-ref-77)
78. MedCOI on Euroopan Unionin turvapaikkaviraston tuottama palvelu, joka kerää jäsenmaille terveydenhoitoa koskevaa lähtömaatietoa. [↑](#footnote-ref-78)
79. EUAA MedCOI 15.11.2022. [↑](#footnote-ref-79)
80. Ruiz 2024, s. 29, 32–33. [↑](#footnote-ref-80)
81. Ruiz 2024, s. 25; HRW 2025. [↑](#footnote-ref-81)
82. Bertelsmann Stiftung 2024, s. 24; Mexico Business News 11.4.2024. [↑](#footnote-ref-82)
83. OECD 2023, s. 14. [↑](#footnote-ref-83)
84. Ruiz 2024, s. 25. [↑](#footnote-ref-84)
85. EUAA MedCOI 15.11.2022. [↑](#footnote-ref-85)